AVIVA Burjassot regala ventalls a canvi d’històries, amb la campanya “Quina calor!”
2025-07-24

La Regidoria de Promoció del Valencià de l’Ajuntament de Burjassot, dirigida per Estefanía Ballesteros, a través d’AVIVA Burjassot, ha posat en marxa la campanya Quina calor!, una original proposta estival que combina la promoció de l’ús social del valencià amb la recuperació de la memòria col·lectiva del municipi. I com? Regalant un dels objectes més preuats d’este tòrrid estiu: ventalls.

Així, el dijous 10 de juliol, de 10.00 a 12.00 hores, en l’entrada de la Casa de Cultura, al costat de la sala d’exposicions, i sota el lema Quina calor!, AVIVA Burjassot habilitarà un fresc i simbòlic set en el qual es convidarà a la ciutadania a compartir, en valencià, records de joventut, anècdotes curioses, llegendes locals o experiències d’interés. Com a premi, s’obsequiarà a cada participant amb un ventall il·lustrat amb la frase Quina calor!, tan representativa d’estos últims dies, i tan repetida per tots.

L’objectiu d’esta campanya és fomentar l’ús del valencià entre la població adulta, especialment entre dones majors de 55 anys, encara que pot participar qualsevol, mitjançant una activitat pròxima i emotiva que connecte amb les seues vivències i amb l’imaginari col·lectiu de Burjassot.

En el set, hi haurà també un punt fotogràfic amb el roll-up d’AVIVA, on els participants podran immortalitzar la seua participació en esta refrescant campanya, amb el seu nou ventall. A més, amb el consentiment dels protagonistes, algunes xarrades seran gravades o fotografiades, amb la finalitat de crear xicotetes càpsules de memòria oral que es difondran, posteriorment, a través de les xarxes socials d’AVIVA.